《送苏子美》
宋代·梅尧臣

勇为江海行，风波曾不惧。
但欲寻名山，扁舟无定处。
南有鹏若鴞，嶮有石若锯。
毒草见人摇，短狐逢影怒。
不遐尚苦乖，更远饶瘴雾。
东土乃滨海，蜃鼍仍可怖。
壳物怪琐屑，蠃蚬固无数。
咸腥损齿牙，日月复易饫。
二方既若此，往矣无久驻。
竟当西北来，醇酎炙肥羜。
夏不厌浆酪，冬不厌雉兔。
勿言专口腹，口腹人所务。
天台信奇伟，石桥非坦步。
庐岳趣最幽，饥肠看瀑布。
此致虽为高，实亦难久慕。
君行听我言，不听到应悟。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。